סקר מגלה: לידת פג משפיעה לרעה על המצב הכלכלי של המשפחה | Infomed
סקר מגלה: לידת פג משפיעה לרעה על המצב הכלכלי של המשפחה
סקר שיזמה עמותת לה"ב, לרגל יום המודעות לפגים, מצא כי רבע מההורים לפגים נאלצו לרדת בהיקף המשרה שלהם וכשני שליש מההורים ביצעו שינוי תעסוקתי לא מתוכנן בעקבות לידת הפג
מאת: מערכת אינפומד תאריך פרסום: 14/11/2016
היום מצוין יום הפג בכנסת במטרה להעלות למודעות הציבורית את מאבקם של הפגים, בני משפחותיהם והצוות הרפואי -למען שיפור בריאותם ואיכות חייהם. 8% מהלידות בישראל מסתיימות בלידת תינוק פג. הפגות אינה מתוכננת ולרוב מתרחשת בהפתעה, והיא כרוכה בהתמודדות נפשית לא פשוטה עם אתגרי הפגות. כעת מתברר, בעקבות סקר ביוזמת עמותת לה"ב, כי לצד ההתמודדות הנפשית, נאלצות המשפחות להיערך גם להתמודדות עם נטל כלכלי ותעסוקתי, המתלווים ללידת הפג.
קראו עוד: חיידק ה-GBS: כיצד הוא מתבטא בנשים הרות ובילודים?
"אני רואים רואה בממצאי הסקר עדות מוחשית לחשיבות ההכרה בפג כיילוד בעל צרכים מיוחדים ולהשלכות המשפחתיות והכלכליות שלידת פג מביאה עימה. הורים לפגים מעידים כי נאלצו לבצע שינוי תעסוקתי משמעותי, לצורך הטיפול בפג, מתוקף היעדר תמיכה ממשלתית וביטוחית מתאימה לצרכיו הייחודיים של הפג", מסבירה רומי שחורי, מנכ"לית העמותה.
50% מההורים לפגים נאלצים לפנות לרפואה הפרטית
הסקר, אשר הקיף כ-250 משפחות לפגים, בדק כיצד משפיעה ההתמודדות עם לידת תינוק פג על המצב הכלכלי והתעסוקתי בחיי המשפחה לאחר השחרור מהפגייה בהתייחס לשלושה משתנים עיקריים:
1. משך חופשת הלידה
2. שינוי תעסוקתי והיעדרויות ממקום העבודה
3. מעקב וטיפול רפואי והתפתחותי של הפג בקהילה
הורים לפגים מעידים כי נאלצו לבצע שינוי תעסוקתי משמעותי
ממצאי הסקר הבולטים:
למעלה מ-50% מההורים לפגים נאלצו להאריך את חופשת הלידה שלהם בחצי שנה ומעלה, כאשר כ-20% מהם נאלצו להאריך את חופשת הלידה בשנה עד שנתיים.
כ-63% מההורים טענו כי חופשת הלידה שלהם הייתה ארוכה יותר מכפי שתכננו ורצו.
היעדרויות ממקום העבודה ושינוי תעסוקתי
למעלה מ 50% מההורים נאלצו לבצע שינוי תעסוקתי כלשהו, כך למשל 25% מהם נאלצו לרדת בהיקף המשרה שלהם בעקבות לידת הפג.
כ-40% מההורים לפגים טענו שנאלצו להיעדר יותר מדיי ממקום העבודה בגלל הצורך בטיפולים ומעקב רפואי בפג.
כ- 67% מההורים טענו שהיו מעדיפים שלא לבצע את השינוי התעסוקתי שנכפה עליהם בעקבות לידת הפג.
טיפול ומעקב בפגים
כ-80% מההורים לפגים נמצאו במעקב רפואי התפתחותי בקהילה מאז לידת הפג.
כ-37% מההורים נאלצו להמתין חודש עד חודשיים כדי לקבוע תור לטיפול בפג בקהילה וכ- 25% נאלצו להמתין כחודשיים עד שלושה חודשים לקביעת תור למעקב רפואי.
למעלה מ-50% מההורים לפגים טענו שנאלצו לפנות לרפואה פרטית בשל משך זמן ההמתנה הממושך.
קידומן של שתי הצעות חוק הנוגעות לפגים
כחלק מהפעילות של עמותת לה"ב למען הקלת הנטל של ההורים לפגים, נעשתה פנייה לח"כ אורלי לוי-אבקסיס על מנת לסייע בקידום הצעות חוק בנושא. ח"כ לוי-אבקסיס, המכהנת כיו"ר הפורום למען הפגים, הגישה לפני מספר חודשים שתי הצעות חוק שמטרתן לסייע להורים לפגים: האחת, מזכה את ההורים באופן אוטומטי בגמלת שמירת הריון, והשנייה, מאריכה את חופשת הלידה להורי פגים הנדרשים לאשפוז ממושך. בנוסף, בכוונת העמותה לפנות לביטוח הלאומי בדרישה למתן קצבה ייעודית לטיפול בתינוק שנולד פג, מתוך הכרה בצרכיו הייחודים ובקושי המשפחתי שנוצר עקב לידת פג.
קראו עוד: הילד שלכם בעל מום מולד? ייתכן ותוכלו לתבוע הולדה בעוולה
במסגרת הדיונים בכנסת היום, יוקדש דיון מיוחד בנושא הפגים בהובלת ח"כ אורלי לוי-אבקסיס. "הסקר של עמותת לה"ב מוכיח באופן מובהק את ההשלכות של לידת פג על ההורים והמשפחה, ומבליט את הצורך בסיוע ייחודי להורים אלו, שבשל הלידה המוקדמת נדרשים לשהות זמן ממושך יותר לצד ילדיהם ועל כן מתעכבת חזרתם לעבודה. עלינו לדאוג שהמעקב הרפואי והטיפולים הנדרשים לפגים לא ידחקו הורים ומשפחות אלו לעוני. זאת, כמובן, לצד שינויים שצריכים להתחולל במערכת הבריאות, כדי לקצר את התורים לטיפולים ובדיקות לפגים על מנת להבטיח את שלומם ולאפשר להוריהם לשוב לעבודתם בלב שקט וללא חששות", מסכמת ח"כ לוי-אבקסיס.